ལོ་ངོ་སུམ་ཅུ་ལྷག་གི་རིང་ལ།དུས་དེབ་འདི་ཉིད་ཀྱིས་དུས་དང་རྣམ་པ་ཀུན་ཏུ་རང་ངོས་ཀྱི་ཁྱད་ཆོས་དང་རང་གཤིས་རྩལ་དུ་བཏོན་པར་མ་ཟད།ཐོག་མཐའ་བར་གསུམ་དུ་སྲོལ་རྒྱུན་དང་དེང་རབས།དུས་རབས་ཀྱི་ཉམས་འགྱུར་དང་མི་རིགས་ཀྱི་ཁྱད་ཆོས་བཅས་འོ་ཆུ་བཞིན་འདྲེས་པར་བྱེད་པ་རྒྱུན་འཁྱོངས་སུ་བསྟར་བས།གཅིག་གྱུར་དང་མཐུན་སྦྱོར་གྱི་ཚད་གཞི་མཐོན་པོར་སླེབས་པ་དང་།རྩོམ་རིག་གི་གཟབ་ནན་རང་བཞིན་དང་རང་ཆས་སུ་མངའ་བའི་སྒྱུ་རྩལ་གྱི་བླང་བྱ་མཐོན་པོ་ཡལ་བ་མེད་པའི་མཚུངས་སུ།གློ་བ་ཉེ་ཞིང་སྣ་མང་ཕུན་ཚོགས་ཀྱི་ཁྱད་ཆོས་ཀྱང་དོར་བར་བྱས་མེད།བརྩམས་ཆོས་ཀྱི་རིག་གནས་ཚད་གཞི་མཐོར་འདེགས་བྱེད་པ་གལ་ཆེན་དོན་ཆེན་དུ་བཟུང་བའི་མཚུངས་སུ།བོད་ཀྱི་རྩོམ་རིག་གི་རྨང་གཞིའི་ཤེས་བྱ་ཁྱབ་གདལ་དུ་གཏོང་བའི་འགན་འཁུར་ཡང་བརྗེད་མེད་དུ་བྱས་ཡོད།དུས་དེབ་ཀྱི་ཚད་གནས་གཏན་འཇགས་དང་ཁྱད་ཆོས་མུ་འབྲེལ་གྱི་བློ་རིག་དམ་དུ་བསྒྲིམས་པའི་མཚུངས་སུ།གསར་གཏོད་དང་བཅོས་སྒྱུར་གྱི་གོམ་འགྲོས་ཀྱང་འཁྱོལ་མེད་དུ་སྐྱོད་བཞིན་པ་བཅས་ཏེ།མདོར་ན།བགྲང་བྱ་དེ་འདྲ་མང་བོ་ཞིག་གི་རིང་ལ་སྤྱི་ཚོགས་འཚོ་བར་འགྱུར་ལྡོག་རབ་དང་རིམ་པ་བྱུང་ནའང་།དུས་དེབ་འདི་ཉིད་ཀྱི་སྲོལ་རྒྱུན་བཟང་བོའི་དཔལ་འབར་ནི་མུ་ནས་མུ་རུ་བརྒྱུད་ཅིང་།དུས་དེབ་ལེགས་སྒྲུབ་ཀྱི་རྨང་རྡོ་དང་དུས་དེབ་འཕེལ་རྒྱས་ཀྱི་རུ་དར་ལྟ་བུར་གྱུར་པར་མ་ཟད།མུ་མཐུད་མདུན་སྐྱོད་དང་འཕེལ་རྒྱས་སུ་འགྲོ་བར་ཡང་ཡང་གཞེན་སྐུལ་གཏོང་བའི་གཡབ་མོ་དོན་པོ་དེའང་ཡིན་ནོ།།